Rīgas Valsts 1. ģimnāzijas skolēni rīko 1. Fizikas komandu olimpiādi un apbalvo labākās komandas.

Olimpiādē, kas norisinājās 2020. gada 1. februārī, piedalījās 8.- 11. klašu grupas, kur balvu fonds bija vairāk nekā 5000 eiro. Olimpiādi organizēja seši skolēni no Rīgas Valsts 1. ģimnāzijas: Jānis Pudāns, Vilhelms Cinis, Daniels Gorovojs, Olivers Prānis, Ričards Kristers Knipšis, Oskars Mednis.

1. Fizikas komandu olimpiāde notika Rīgas Valsts 1. ģimnāzijas telpās. Olimpiādē piedalījās 19 komandas no trim skolām – Rīgas Valsts 1. ģimnāzijas, Rīgas Valsts 3. ģimnāzijas, RTU Inženierzinātņu vidusskolas–, kurās kopā bija vairāk nekā 80 cilvēki. Skolēni risināja paaugstinātas grūtības uzdevumus, kā arī olimpiādes ietvaros bija laboratorijas darbs un eksperiments. Katrs uzdevums tika vērtēts ar 10, 15 vai 20 punktiem, atkarībā no tā grūtības pakāpes. Pēc olimpiādes notika uzdevumu analīze, kur tika skaidroti uzdevumu risinājumi. Skolēni paši sastādīja uzdevumus, paši atrada sponsorus un paši izlaboja darbus. Nākamgad tiek plānots paplašināt olimpiādi, iekļaujot plašāku skolu tīklu, tādējādi, nodrošinot lielāku dalībnieku skaitu.

Ideja par olimpiādes veidošanu radās 1. ģimnāzijas skolēniem pirms diviem gadiem, iedvesmojoties no olimpiādes “Atvērtās kopas” formāta. “Mums ļoti patika “Atvērtās kopas” olimpiādes formāts un Latvijā līdz šim nav bijusi komandu olimpiāde fizikā šādā formātā, tāpēc izdomājām izveidot savu. Tādējādi, šī mācību gada sākumā, tika sākts aktīvi veidot uzdevumus un gatavoties olimpiādei. Mēs paši esam piedalījušies starptautiskajās fizikas olimpiādēs un lielākajai daļai no mums ir pieredze tajās. Olimpiādes mērķis ir parādīt uzdevumu risināšanas metodes, kas būtu jāzina ejot uz valsts olimpiādi, kā arī iemācīties labāk plānot laiku. Olimpiāde ir labs veids, kā gatavoties fizikas olimpiādēm novada un valsts līmenī, kā arī pasākums, kur labi pavadīt laiku ar savu komandu,” – stāsta Rīgas Valsts 1. ģimnāzijas 12. klases audzēknis un galvenais olimpiādes organizators – Jānis Pudāns.

1. Fizikas komandu olimpiādes apbalvošanas ceremonija notika Rīgas Valsts 1. ģimnāzijas aulā 6.martā plkst. 15:00. Ceremonijas ievadā bija populārzinātniska lekcija par Tabby’s star – zvaigzni, kurai neregulāri mainās tās spožums–, kuru vadīja IPhO laureāti – Vilhelms Cinis un Ričards Kristers Knipšis.